
FORSLAG
Udvalget om Beskæftigelse og Sociale Anliggender opfordrer Udenrigsudvalget og Udvalget om International Handel, som er korresponderende udvalg, til at optage følgende forslag i det beslutningsforslag, de vedtager:
–	der henviser til handels- og samarbejdsaftalen mellem Den Europæiske Union og Det Europæiske Atomenergifællesskab på den ene side og Det Forenede Kongerige Storbritannien og Nordirland på den anden side[footnoteRef:1],  [1:  EUT L 149 af 30.4.2021, s. 10.] 

–	der henviser til aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab[footnoteRef:2], [2:  EUT C 384 I af 12.11.2019, s. 1.] 

–	der henviser til Europa-Kommissionens rapport af 24. marts 2022 om gennemførelsen og anvendelsen af handels- og samarbejdsaftalen mellem Den Europæiske Union og Det Forenede Kongerige Storbritannien og Nordirland 1. januar – 31. december 2021 (COM(2022)0126),
–	der henviser til Europa-Kommissionens rapport af 15. marts 2023 om gennemførelsen og anvendelsen af handels- og samarbejdsaftalen mellem Den Europæiske Union og Det Forenede Kongerige Storbritannien og Nordirland 1. januar – 31. december 2022 (COM(2023)0118), 
–	der henviser til den europæiske menneskerettighedskonvention,
–	der henviser til den europæiske socialpagt,
–	der henviser til Den Internationale Arbejdsorganisations (ILO's) konventioner og protokoller, navnlig ILO's grundlæggende instrumenter,
–	der henviser til den fælles erklæring af 24. marts 2023 fra Det Forenede Kongeriges udenrigsminister og Kommissionens næstformand Maroš Šefčovič om resultatet af det tiende møde i Det Blandede Udvalg EU-Det Forenede Kongerige som nedsat i henhold til Udtrædelsesaftalen og det andet møde i møderne i handels- og samarbejdsrådet,
A.	der henviser til, at handel og samarbejde mellem EU og Det Forenede Kongerige siden den 1. januar 2021 har været reguleret af handels- og samarbejdsaftalen mellem EU og Det Forenede Kongerige (handels- og samarbejdsaftalen); der henviser til, at handels- og samarbejdsaftalens institutionelle ramme afsluttedes og blev fuldt operationel i 2022;
B.	der henviser til, at handels- og samarbejdsaftalen indeholder bestemmelser om koordinering af de sociale sikringsordninger for at beskytte de sociale sikringsrettigheder for personer, der flytter mellem EU og Det Forenede Kongerige efter den 1. januar 2021; der henviser til, at den også sikrer lige vilkår for at sikre fair konkurrence ved at opretholde et højt beskyttelsesniveau på en række områder, herunder sociale rettigheder og arbejdstagerrettigheder, med bindende håndhævelses- og tvistbilæggelsesmekanismer med henblik på at sikre overholdelsen heraf;
C.	der henviser til, at de grundlæggende rettigheder til at organisere sig, føre kollektive forhandlinger og tage kollektive skridt er forankret i folkeretten og uløseligt forbundet med at sikre bæredygtig udvikling og lige vilkår som fastsat i handels- og samarbejdsaftalen;
D.	der henviser til, at handels- og samarbejdsaftalen indeholder et kapitel om små og mellemstore virksomheder, hvori man anerkender behovet for at sikre et åbent og sikkert marked for erhvervslivet, herunder SMV'er, og søger at sikre, at der tages hensyn til deres behov i gennemførelsesprocessen, således at de kan drage fordel heraf;
1.	understreger betydningen af en stærk inddragelse af civilsamfundet i EU og Det Forenede Kongerige, herunder arbejdsgiverorganisationer og fagforeninger samt NGO'er, i forbindelse med gennemførelsen af handels- og samarbejdsaftalen i overensstemmelse med aftalens artikel 13 og 14; noterer sig møderne i EU's interne rådgivende gruppe i denne henseende og glæder sig over afholdelsen af det første møde i civilsamfundsforummet i oktober 2022; understreger betydningen af at fortsætte denne dialog og dette samarbejde;
2.	bemærker med tilfredshed, at gennemførelsen af protokollen om koordinering af de sociale sikringsordninger i henhold til handels- og samarbejdsaftalen hidtil har været uproblematisk, og at der ikke blev konstateret nogen strukturelle problemer i 2021 eller 2022; understreger imidlertid betydningen af at have en dynamisk protokol, som tilpasses revisionerne af forordningerne om koordinering af de sociale sikringsordninger;
3.	bemærker, at Specialudvalget om Koordinering af Sociale Sikringsordninger i 2021 vedtog ændringer af bilagene til protokollen for at bekræfte, at medlemsstaterne fortsat tillader arbejdstagere, der er udstationeret til eller fra Det Forenede Kongerige, at være omfattet af den udsendende stats lovgivning om social sikring på særlige betingelser; bemærker endvidere, at der i 2022 blev taget forberedende skridt til at gennemføre de finansielle bestemmelser vedrørende refusion af udgifter til naturalsundhedsydelser, der udbetales af en anden stat end den kompetente stat;
4.	glæder sig over, at Specialudvalget om Koordinering af Sociale Sikringsordninger har vedtaget afgørelse 1/2023 om godkendelse af anvendelsen af elektronisk udveksling af oplysninger vedrørende social sikring (EESSI) i henhold til handels- og samarbejdsaftalen[footnoteRef:3] inden for rammerne af protokollen, og at relevante dele af afgørelserne og henstillingerne fra Den Administrative Kommission for Koordinering af Sociale Sikringsordninger bør gøres gældende inden for rammerne af protokollen ved hjælp af en henstilling fra specialudvalget3; gentager sin opfordring til medlemsstaterne om at sikre, at EESSI bliver fuldt funktionsdygtigt så hurtigt som muligt, og til at gøre brug af de muligheder, som de eksisterende EU-midler giver, for fuldt ud at gennemføre EESSI og yderligere digitalisere den offentlige forvaltning;  [3:  Foreløbig dagsorden for det tredje specialudvalg om koordinering af sociale sikringsordninger, London, juni 2023.] 

5.	minder om, at handels- og samarbejdsaftalen kræver, at det økonomiske partnerskab mellem de to parter understøttes af lige vilkår for åben og fair konkurrence, og at handel og investeringer bør finde sted på en måde, der fremmer bæredygtig udvikling, herunder økonomisk og social udvikling og miljøbeskyttelse; bemærker, at begge parter i henhold til artikel 355 forpligtede sig til at opretholde og forbedre deres respektive standarder på de områder, der er omfattet af afsnit XI;
6.	udtrykker bekymring over den seneste udvikling, der kan underminere bestemmelserne om lige vilkår i handels- og samarbejdsaftalen på det arbejdsmæssige og sociale område i Det Forenede Kongerige; beklager i den forbindelse dybt ophævelsen i juli 2022 af forbuddet mod, at vikarbureauer stiller midlertidigt personale til rådighed som erstatning for arbejdstagere, der deltager i faglige aktioner, hvilket undergraver arbejdstagernes ret til at tage kollektive skridt, herunder strejkeretten; opfordrer den britiske regering til at træffe de nødvendige foranstaltninger til at opretholde de principper om lige vilkår, der er beskrevet i artiklerne i handels- og samarbejdsaftalen; 
7.	fremhæver endvidere den foruroligende lovgivningsmæssige udvikling i Det Forenede Kongerige, herunder forslag, der er stillet, men endnu ikke er blevet vedtaget, som f.eks. lovforslaget vedrørende bibeholdt EU-lovgivning (the Retained EU Law (Revocation and Reform) Bill), lovforslaget om strejker (Strikes (Minimum Service Levels) Bill) og lovforslaget om databeskyttelse og digitale oplysninger (Data Protection and Digital Information Bill (No. 2)); understreger, at disse forslag, hvis de bliver vedtaget, kan have alvorlige konsekvenser for arbejdstagernes rettigheder, navnlig de grundlæggende rettigheder til foreningsfrihed og retten til at organisere sig samt retten til kollektive forhandlinger og kollektive skridt, herunder strejkeretten, og underminere Det Forenede Kongeriges forpligtelser i henhold til handels- og samarbejdsaftalen; glæder sig i denne forbindelse over den britiske regerings beslutning om ikke at gå videre med lovforslaget om rettigheder (Bill of Rights Bill);
8.	minder om, at beskyttelsen af arbejdstagernes rettigheder er afgørende for at opretholde lige vilkår og bæredygtig udvikling som fastsat i bl.a. handels- og samarbejdsaftalens artikel 355, 386, 387, 399 og 524; opfordrer Kommissionen til nøje at overvåge udviklingen i denne henseende og til at anvende alle tilgængelige midler til at imødegå eventuelle betænkeligheder, som vedtagelsen af disse forslag kan give anledning til i forbindelse med anvendelsen af kapitel 6 i afsnit XI, herunder gennem dialog i Partnerskabsrådet og specialudvalgene, høring af EU's interne rådgivende gruppe og om nødvendigt de tvistbilæggelsesmekanismer, der er omhandlet i artikel 389;
9.	bemærker, at Det Forenede Kongeriges regering i juni 2021 meddelte, at den havde til hensigt at oprette et fælles håndhævelsesorgan for arbejdstagerrettigheder, der har til opgave at sikre et centraliseret tilsyn med arbejdsmarkedslovgivningen[footnoteRef:4] for at forbedre koordineringen og effektiviteten af de eksisterende organer og udvide håndhævelsen til nye områder; bemærker imidlertid, at der til dato ikke er gjort yderligere fremskridt med hensyn til forslaget; opfordrer Kommissionen til fortsat nøje at overvåge håndhævelsen af relevante arbejdsstandarder og sociale standarder som krævet i handels- og samarbejdsaftalen og enhver udvikling i denne henseende og til at fortsætte sine bestræbelser sammen med den britiske regering for at sikre fuld overholdelse af handels- og samarbejdsaftalen; [4:  Ministeriet for erhverv, energi og industristrategi, Det Forenede Kongerige. Establishing a new single enforcement body for employment rights (oprettelse af et nyt centraliseret tilsyn med arbejdsmarkedslovgivningen), 2021.] 

10.	beklager dybt Det Forenede Kongeriges forskelsbehandling af arbejdstagere fra fem EU-medlemsstater i 2021 for så vidt angår nedsatte gebyrer for visa til længerevarende arbejde; beklager endvidere Det Forenede Kongeriges efterfølgende afkald på artikel 18, stk. 2, i den europæiske socialpagt og den deraf følgende afskaffelse af arbejdsrelaterede visumgebyrnedsættelser for alle EU-borgere fra februar 2022; opfordrer Kommissionen til at træffe alle de nødvendige foranstaltninger i denne henseende og forsætte med at rejse dette spørgsmål i Partnerskabsrådet og Specialudvalget vedrørende lige betingelser for åben og fair konkurrence og bæredygtig udvikling;
11.	opfordrer EU og Det Forenede Kongerige til at undersøge mulighederne for yderligere samarbejde og udveksling af bedste praksis inden for beskæftigelse og social beskyttelse; anerkender potentialet for gensidigt samarbejde for at forbedre gennemførelsen og håndhævelsen af EU's beskæftigelsespolitikker og sikre fair konkurrence og vækst for virksomheder og arbejdstagere i både EU og Det Forenede Kongerige.

